車載板二首  其二
作者：王安石
朝代：宋

paragraphs: 鳥有車載板，朝暮嘗一至。
世傳鵩似鴞，而此與鴞似。
唯能預人死，以此有名字。
疑即賈長沙，當時所遭值。
洛陽多少年，擾擾經世意。
粗聞方外語，便釋形骸累。
吾衰久捐書，放浪無復事。
尚自不見我，安知汝爲異。
憐汝好毛羽，言音亦清麗。
胡爲太多知，不默而見忌。
楚人既憎汝，彈射將汝利。
且長隨我遊，吾不汝羹胾。